একই সঙ্গে তিনি বলেন, ‘‘গত তিন এপ্রিল সল্টলেকের এই হাসপাতালে নিজেই গাড়ি চালিয়ে গিয়েছিল রণদীপ৷ কারণ, রণদীপ জানত, পাত্রীর আত্মীয়দের সঙ্গে ও কথা বলতে যাচ্ছে৷ অবসাদের চিকিৎসার জন্য ওই দিন ডাক্তার রূপেন্দ্রকুমার ব্রহ্মর অধীনে রণদীপকে ভর্তি করানো হয়েছিল৷’’ কিন্তু, তার পর? শর্মিলা নাথের কথায়, ‘‘ডাক্তার রূপেন্দ্রকুমার ব্রহ্ম বলেছিলেন, এর আগে রণদীপের যে সব চিকিৎসা হয়েছিল, সে সব ভুল ছিল৷ তবে, সপ্তাহ দু’য়ের মধ্যে ও সুস্থ হয়ে যাবে৷ কিন্তু, হাসপাতালে থাকার সময় রণদীপের সঙ্গে কেউ দেখা করতে পারবে না৷ যদি তিনি বলেন, তবে রণদীপের সঙ্গে দেখা করা যাবে৷ আমরা এ সব মেনে নিয়েছিলাম৷’’ একই সঙ্গে তিনি বলেন, ‘‘মাঝে মধ্যে রণদীপের বাবা-মা ডাক্তারকে বলতেন যাতে তাঁরা ওর সঙ্গে দেখা করতে পারেন৷ শনিবার, ২০ মে বিকেলেও সেই মতো তাঁদের দেখা করতে যাওয়ার কথা ছিল৷ কিন্তু, এ দিন সকাল ন’টা নাগাদ রণদীপের বাবাকে ফোন করে জানানো হয়, সকাল সাড়ে সাতটা নাগাদ ওর মৃত্যু হয়েছে৷ অথচ, শুক্রবারই রণদীপের সঙ্গে ফোনে ওর বাবা-মায়ের কথা হয়েছে৷’’